paragraph_text: Prema Hrvatskoj enciklopediji, sv. 7 (2005.), Narodnooslobodilački rat treba razlikovati od pojma pokret otpora (engleski: movement of resistance, francuski: mouvement de résistance, njemački: Widerstand). Za razliku od običnog pokreta otpora, koji želi povratak na prethodno stanje, snage koje vode narodnooslobodilački rat usporedo s otporom okupatoru, kolonijalnoj vlasti ili tiraniji, organiziraju i razvijaju svoju vlast i stvaraju novi društveni sustav.